

Обяснителен меморандум

1. КОНТЕКСТ НА ПРЕДЛОЖЕНИЕТО

От името на Европейския съюз и на държавите членки Комисията е договорила Споразумение за общо авиационно пространство с Грузия (наричано по-нататък „Споразумението“) в съответствие с решението на Съвета, упълномощаващо Комисията да започне преговори по този въпрос.

В рамките на политиката на добросъседство ЕС се стреми чрез създаването на общо авиационно пространство, включващо ЕС и неговите съседи, да замени мрежата от съответни двустранни споразумения. Споразумението е насочено към постепенно отваряне на пазара посредством взаимно предоставяне на достъп до маршрути и капацитет; към недопускане на дискриминация и равнопоставеност на стопанските оператори въз основа на принципите на Договорите за ЕС; и към съгласуване на грузинската авиационна нормативна уредба с нормативната уредба на ЕС по въпроси, включващи безопасността, сигурността и управлението на въздушното движение.

Споразумението е подписано на 2 декември 2010 г.[[1]](#footnote-1). Що се отнася до ЕС, страни по споразумението са както Съюзът, така и неговите държави членки. Процесът на ратификация бе завършен на 9 февруари 2017 г. от всички държави членки с изключение на Република Хърватия.

Република Хърватия се присъединява към Споразумението в съответствие с процедурата, предвидена в Акта за присъединяване, приложен към Договора за присъединяване от 5 декември 2011 г. и съответния Протокол за присъединяване на Република Хърватия към това Споразумение бе подписан през ноември 2014 г.[[2]](#footnote-2).

С оглед по-специално да бъде взето предвид влизането в сила на Лисабонския договор, както и след решението на Съда на Европейския съюз от 28 април 2015 г. по Дело С-28/12, с настоящото предложение се изменя първоначалното предложение на Комисията (с номер COM(2010)339 final[[3]](#footnote-3)), което бе прието на 28 юни 2010 г. и впоследствие подадено в Съвета. За да се улесни разглеждането на измененото предложение от страна на Съвета, то е представено в пълен текст.

2. ПРАВНО ОСНОВАНИЕ

Член 100, параграф 2 от ДФЕС във връзка с член 218, параграф 6 от него, буква а), подточка v).

3. РЕЗУЛТАТИ ОТ ПОСЛЕДВАЩИТЕ ОЦЕНКИ, ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

Не е приложимо

4. ОТРАЖЕНИЕ ВЪРХУ БЮДЖЕТА

Не е приложимо

5. ДРУГИ ЕЛЕМЕНТИ

• Планове за изпълнение и механизми за наблюдение, оценка и докладване

Не е приложимо

2010/0186 (NLE)

Изменено предложение за

РЕШЕНИЕ НА СЪВЕТА

относно сключването, от страна на Съюза, на Споразумението за общо авиационно пространство между Европейския съюз и неговите държави членки, от една страна, и Грузия, от друга страна

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 100, параграф 2, във връзка с член 218, параграф 6, буква а), подточка v) от него,

като взе предвид предложението на Европейската комисия,

като взе предвид одобрението на Европейския парламент[[4]](#footnote-4),

като има предвид, че:

(1) От името на Европейския съюз и на държавите членки Комисията е договорила Споразумение за общо авиационно пространство с Грузия (наричано по-нататък „Споразумението“) в съответствие с решението на Съвета, упълномощаващо Комисията да започне преговори.

(2) Споразумението е подписано на 2 декември 2010 г., при условие че бъде сключено на по-късна дата, в съответствие с Решение 2012/708/ЕС на Съвета и на Представителите на правителствата на държавите членки на Европейския съюз, заседаващи в рамките на Съвета[[5]](#footnote-5).

(3) Споразумението е ратифицирано от всички държави членки с изключение на Република Хърватия. Република Хърватия се присъединява към Споразумението в съответствие с процедурата, предвидена в Акта за присъединяване, приложен към Договора за присъединяване от 5 декември 2011 г. и съответния Протокол за присъединяване на Република Хърватия към това Споразумение бе подписан през ноември 2014 г.

(4) Споразумението следва сега да бъде одобрено от името на Европейския съюз.

(5) В член 3 и член 4 от Решение 2012/708/ЕС се съдържат разпоредби относно вземането на решения и представителството във връзка с различни уредени в Споразумението въпроси. С оглед на Решението на Съда на Европейския съюз от 28 април 2015 г. по дело C-28/12, прилагането на тези разпоредби следва да бъде прекъснато. Като се имат предвид Договорите, не са необходими нови разпоредби по тези въпроси, както и разпоредби за задължения на държавите членки за предоставяне на информация. Следователно членове 3, 4 и 5 от Решение 2012/708/ЕС следва да престанат да бъдат прилагани от датата на влизане в сила на настоящото решение.

ПРИЕ НАСТОЯЩОТО РЕШЕНИЕ:

Член 1

С настоящото решение се одобрява от името на Европейския съюз Споразумението за общо авиационно пространство между Европейския съюз и неговите държави членки, от една страна, и Грузия, от друга страна (наричано по-долу „Споразумението“).

Член 2

Председателят на Съвета определя лицето(ата), упълномощено(и) да депозира(т) от името на Европейския съюз акта на одобрение, предвиден в член 29 от Споразумението, с който се изразява съгласието на Съюза да бъде обвързан със Споразумението.

*Член 3*

Позицията, която трябва да се заеме от Съюза по отношение на решенията на Съвместния комитет по член 22 от Споразумението, отнасящи се само до включването на законодателство на Съюза в приложение III към Споразумението (Правила, приложими за гражданското въздухоплаване), при условие за извършване на всички необходими технически корекции, се приема от Комисията след консултация със специален комитет, назначен от Съвета.

*Член 4*

Членове 3, 4 и 5 от Решение 2012/708/ЕС престават да се прилагат от датата на влизане в сила на настоящото решение.

Член 5

Настоящото решение влиза в сила в деня на приемането му.

Съставено в Брюксел на […] година.

За Съвета

Председател

1. Решение 2012/708/ЕС на Съвета и на представителите на правителствата на държавите членки, заседавали в рамките на Съвета от 15 октомври 2010 г., за подписването и временното прилагане на Споразумението за общо авиационно пространство между Европейския съюз и неговите държави членки, от една страна, и Грузия, от друга страна, OВ L 321, 20.11.2012 г., стр. 1. [↑](#footnote-ref-1)
2. Решение на Съвета 2014/928/ЕС от 8 октомври 2014 г. за подписването от името на Съюза и на неговите държави членки и за временното прилагане на Протокола за изменение на Споразумението за общо авиационно пространство между Европейския съюз и неговите държави членки, от една страна, и Грузия, от друга страна, във връзка с присъединяването на Република Хърватия към Европейския съюз, OВ L 365, 19.12.2014 г., стр. 1. [↑](#footnote-ref-2)
3. <http://eur-lex.europa.eu/legal-content/EN/TXT/PDF/?uri=CELEX:52010PC0339&from=EN> [↑](#footnote-ref-3)
4. ОВ С [...], [...] г., стр. [...]. [↑](#footnote-ref-4)
5. ОВ L 321, 20.11.2012 г. [↑](#footnote-ref-5)